-Ես վստահ եմ՝ բոլոր 12 թեկնածուների ծրագրերն էլ որ նայեք, հրաշալի ծրագրեր են լինելու, և նույնիսկ չեմ կարծում, որ որևէ մարդ՝ այս 12 թեկնածուներից, վատ մտադրություններ ունի: Այստեղ ընդամենը կարողանալու և ճաշակի խնդիր եմ տեսնում: Ամեն տարի տեսնել եմ հրապարակի նույն տոնածառը, անճաշակ խաղալիքներ ու եղնիկներ, նույն համերգները` նույն մարդկանցով: Երևանում ամեն քայլափոխի զբոսաշրջիկների ենք հանդիպում, բայց ինչ-որ բան այն չէ՝ մեզ մոտ կրեատիվն է պակասում: Կարող է` որևէ մի ակումբում շատ հետաքրքիր է անցնում, բայց, որպես քաղաք, այդ կրեատիվ կոչվածը չկա: Պետք է ընդունել, որ Երևանը, որպես մայրաքաղաք, միայն մերը չէ՝ համահայկական է: Մարդիկ ամեն տարի գալիս են` ոչ միայն իրենց հարազատներին տեսնելու, այլ նաև հանգստանալու: Իսկ հանգստանալու մի քանի տարբերակ ենք առաջարկում՝ գնալ սրճարան, ռեստորան՝ ուտել-խմելու, ու վերջ: Ես շատ քիչ մարդիկ գիտեմ, որ գալիս ու գնում են թատրոն կամ թանգարան: Ես ուրախանում եմ զբոսաշրջիկների այցով, քանի որ ինչքան շատ տարբեր քաղաքակրթությունների հետ շփվենք, այնքան շատ բան կվերցնենք նրանցից: Իրականում, չնայած Սևակն ասել է՝ մենք մեզ ոչ մեկից չենք գերադասում, բայց, կարծես, մենք մեզ գերադասելու խնդիր ունենք: Ինչքան շատ շփվենք, այնքան ավելի շուտ կփոխենք մեր մտածողությունն ու վերաբերմունքը մեր սիրելի Երևանի հանդեպ: